[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.10.2009

COM(2009) 548 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

2Η ΔΗΜΟΣΙΟΝΟΜΙΚΗ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με το ΕΥΡΩΠΑΪΚΟ ΓΕΩΡΓΙΚΟ ΤΑΜΕΙΟ ΕΓΓΥΗΣΕΩΝ – ΟΙΚΟΝΟΜΙΚΟ ΕΤΟΣ 2008 – SEC(2009)1368 τελικό

ΠΙΝΑΚΑΣ ΠΕΡΙΕΧΟΜΕΝΩΝ

1. ΔΙΑΔΙΚΑΣΙΑ ΠΡΟΫΠΟΛΟΓΙΣΜΟΥ 5

1.1. Προσχέδιο προϋπολογισμού του 2008 5

1.2. Σχέδιο προϋπολογισμού του 2008 5

1.3. Διορθωτική επιστολή για το 2008 5

1.4. Έσοδα ειδικού προορισμού του ΕΓΤΕ 5

1.5. Έσοδα προερχόμενα από τα προσωρινά ποσά αναδιάρθρωσης (τομέας ζάχαρης) 6

1.6. Έγκριση του προϋπολογισμού του 2008 6

1.7. Διορθωτικός προϋπολογισμός αριθ. 3/2008 7

1.8. Ποσοστό του προϋπολογισμού του ΕΓΤΕ στον συνολικό προϋπολογισμό της ΕΕ 7

2. ΤΑΜΕΙΑΚΗ ΚΑΤΑΣΤΑΣΗ ΚΑΙ ΔΙΑΧΕΙΡΙΣΗ ΤΩΝ ΠΙΣΤΩΣΕΩΝ 7

2.1. Διαχείριση των πιστώσεων 7

2.1.1. Διαθέσιμες πιστώσεις για το οικονομικό έτος 2008: 7

2.1.2. Αυτόματες μεταφορές πιστώσεων από το 2007 8

2.2. Μηνιαίες πληρωμές 9

2.2.1. Μηνιαίες πληρωμές προς τα κράτη μέλη 9

2.2.1.1. Μηνιαίες προκαταβολές με βάση τις προβλεπόμενες δαπάνες 9

2.2.1.2. Αποφάσεις σχετικά με τις μηνιαίες πληρωμές το 2008 9

3. ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ 2008 9

3.1. Εισαγωγή 9

4. Σχόλια σχετικα με την εκτέλεση του προϋπολογισμού του ΕΓΤΕ για το 2008 10

4.1. Παρέμβαση στις γεωργικές αγορές 10

4.2. Άμεσες ενισχύσεις 11

5. ΣΧΟΛΙΑ ΣΧΕΤΙΚΑ ΜΕ ΤΗΝ ΧΡΗΣΙΜΟΠΟΙΗΣΗ ΤΩΝ ΕΣΟΔΩΝ ΕΙΔΙΚΟΥ ΠΡΟΟΡΙΣΜΟΥ 12

5.1. Έσοδα ειδικού προορισμού του ΕΓΤΕ 12

5.2. Προσωρινά ποσά αναδιάρθρωσης στον τομέα της ζάχαρης 12

6. ΣΧΟΛΙΑ ΣΧΕΤΙΚΑ ΜΕ ΤΗΝ ΑΠΟΡΡΟΦΗΣΗ ΤΩΝ ΠΙΣΤΩΣΕΩΝ ΤΟΥ ΤΑΜΕΙΟΥ ΑΝΑΔΙΑΡΘΡΩΣΗΣ ΣΤΟΝ ΤΟΜΕΑ ΤΗΣ ΖΑΧΑΡΗΣ 12

7. ΚΑΤΑΝΟΜΗ ΑΝΑ ΤΥΠΟ ΔΑΠΑΝΩΝ 13

Παράρτημα 1 Παράρτημα 2 Παράρτημα 3 Παράρτημα 4 Παράρτημα 5 Παράρτημα 6 | Διαδικασία του προϋπολογισμού για το ΕΓΤΕ 2008. Πιστώσεις ανάληψης υποχρεώσεων Ποσοστό του προϋπολογισμού του ΕΓΤΕ στον προϋπολογισμό της ΕΕ από το 2002 μέχρι το 2008 Ανάλυση της εκτέλεσης του προϋπολογισμού του ΕΓΤΕ – Οικονομικό έτος 2008 Ανάλυση της εκτέλεσης του προϋπολογισμού του ΕΓΤΕ – Οικονομικό έτος 2008. Έσοδα ειδικού προορισμού. C4 & C5 Ανάλυση της εκτέλεσης του προϋπολογισμού του ΕΓΤΕ ανά άρθρο και ανά κράτος μέλος – Οικονομικό έτος 2008 Εξέλιξη της κατανομής των δαπανών του ΕΓΤΕ κατά τα οικονομικα ετη 2003 μεχρι 2008 |

Σημείωση: Η παρούσα έκθεση συνοδεύεται από λεπτομερές έγγραφο εργασίας των υπηρεσιών της Επιτροπής. Το πλήρες κείμενο αυτού του εγγράφου εργασίας (στα αγγλικά) και οι συνημμένοι πίνακες (στα αγγλικά) θα δημοσιευθούν στον δικτυακό τόπο της ΓΔ Γεωργίας στον Europa (http://ec.europa.eu/agriculture/fin/finrep_en.htm). |

ΔΙΑΔΙΚΑΣΙΑ ΠΡΟΫΠΟΛΟΓΙΣΜΟΥ[1]

Προσχέδιο προϋπολογισμού του 2008

Το προσχέδιο προϋπολογισμού του 2008 εγκρίθηκε από την Επιτροπή και προτάθηκε στην αρμόδια για τον προϋπολογισμό αρχή τον Μάιο 2007. Οι πιστώσεις ανάληψης υποχρεώσεων που προτάθηκαν για το Ευρωπαϊκό Γεωργικό Ταμείο Εγγυήσεων (ΕΓΤΕ), οι οποίες χρηματοδοτούνται από τον τομέα 2 των δημοσιονομικών προοπτικών της περιόδου 2007-2013, ανέρχονται σε 42.498,99 εκατ. ευρώ.

Σχέδιο προϋπολογισμού του 2008

Τον Ιούλιο του 2007 το Συμβούλιο ενέκρινε το σχέδιο προϋπολογισμού του 2008. Οι πιστώσεις του ΕΓΤΕ μειώθηκαν κατά 550 εκατ. ευρώ σε σύγκριση με το προσχέδιο του προϋπολογισμού.

Διορθωτική επιστολή για το 2008

Τον Οκτώβριο του 2007 η Επιτροπή ενέκρινε τη διορθωτική επιστολή αριθ. 2 σχετικά με το προσχέδιο προϋπολογισμού του 2008 καθορίζοντας το ύψος των πιστώσεων για το ΕΓΤΕ σε 41.166,49 εκατ. ευρώ, ποσό που ήταν μικρότερο κατά 1.332,5 εκατ. ευρώ σε σύγκριση με το ποσό που προέβλεπε το προσχέδιο του προϋπολογισμού.

Έσοδα ειδικού προορισμού του ΕΓΤΕ[2]

Με βάση τις διατάξεις του άρθρου 34 του κανονισμού (ΕΚ) αριθ. 1290/2005 του Συμβουλίου σχετικά με την χρηματοδότηση της κοινής γεωργικής πολιτικής[3], τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για την χρηματοδότηση των δαπανών του ΕΓΤΕ. Σύμφωνα με αυτούς τους κανόνες, τα έσοδα ειδικού προορισμού μπορούν να χρησιμοποιηθούν, εν όλω ή εν μέρει, για την χρηματοδότηση των δαπανών του ΕΓΤΕ. Σε περίπτωση που δεν χρησιμοποιείται το σύνολο ή μέρος των ανωτέρω εσόδων, τότε το ποσό που περισσεύει μεταφέρεται αυτόματα στην επόμενη χρήση.

Τη χρονική στιγμή της κατάρτισης του προϋπολογισμού 2008 έγινε εκτίμηση των ανωτέρω εσόδων τόσο για την προσεχή χρήση όσο και για το αναμενόμενο εκ μεταφοράς ποσό από τη χρήση του 2007 προς την αντίστοιχη του 2008. Το κατ’ εκτίμηση αυτό ποσό ελήφθη υπόψη όταν η αρμόδια για τον προϋπολογισμό αρχή ενέκρινε τις πιστώσεις του προϋπολογισμού του 2008. Συγκεκριμένα:

- τα έσοδα από τα ανακτηθέντα ποσά εκκαθάρισης ως προς τη συμμόρφωση και από τις παρατυπίες εκτιμήθηκαν σε 500 εκατ. ευρώ και 80 εκατ. ευρώ, αντιστοίχως, ενώ οι εισπράξεις από την εισφορά επί του γάλακτος εκτιμήθηκαν σε 219 εκατ. ευρώ. Έτσι, το ποσό των εσόδων ειδικού προορισμού που αναμένεται να προκύψει στη διάρκεια της χρήσης 2008 υπολογίστηκε κατ’ εκτίμηση σε 799 εκατ. ευρώ·

- το ποσό των εσόδων ειδικού προορισμού που αναμένεται να μεταφερθεί από τη χρήση 2007 στη χρήση 2008 υπολογίστηκε κατ’ εκτίμηση σε 1.138 εκατ. ευρώ.

Το συνολικό ποσό των 1.937 εκατ. ευρώ προέκυψε από την κατά 467 εκατ. ευρώ μείωση των πιστώσεων που ζητήθηκαν για τα επιχειρησιακά ταμεία ως προς οργανώσεις παραγωγών στον τομέα των οπωροκηπευτικών και κατά 1.470 εκατ. ευρώ για το καθεστώς ενιαίας ενίσχυσης. Για τα προαναφερόμενα καθεστώτα η αρμόδια για τον προϋπολογισμό αρχή διέθεσε τελικά πιστώσεις ύψους 105 εκατ. ευρώ και 27.220 εκατ. ευρώ αντιστοίχως.

Έσοδα προερχόμενα από τα προσωρινά ποσά αναδιάρθρωσης (τομέας ζάχαρης)[4]

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Για κάθε περίοδο εμπορίας, από την περίοδο 2006/07 και μέχρι την περίοδο 2008/09, τα ανωτέρω ποσά αφορούν τις ποσοστώσεις ζάχαρης, σιροπιού ινουλίνης και ισογλυκόζης που βρίσκονται στην κατοχή εμπορευόμενων σε κάθε κράτος μέλος και πρόκειται να καταβληθούν από τα κράτη μέλη στο ταμείο σε δύο δόσεις, με αντίστοιχες προθεσμίες τις 31 Μαρτίου και τις 30 Νοεμβρίου εκάστου έτους. Κατά τη στιγμή της κατάρτισης του προϋπολογισμού 2008 τα εν λόγω έσοδα υπολογίστηκαν κατ’ εκτίμηση σε 2.374 εκατ. ευρώ για την επόμενη χρήση. Παράλληλα, ποσό ύψους 530 εκατ. ευρώ αναμενόταν να μεταφερθεί από τη χρήση 2007 στη χρήση 2008.

Έγκριση του προϋπολογισμού του 2008

Στη σύνοδο της ολομέλειας τον Δεκέμβριο του 2007 το Ευρωπαϊκό Κοινοβούλιο ενέκρινε τον προϋπολογισμό του 2008 αυξάνοντας τα ποσά για το ΕΓΤΕ που προτάθηκαν κατά τη δεύτερη ανάγνωση του Συμβουλίου κατά 10 εκατ. ευρώ.

Οι αρχικά διαθέσιμες πιστώσεις ανάληψης υποχρεώσεων και πληρωμών για το ΕΓΤΕ ανέρχονταν σε 40.876,5 εκατ. ευρώ και σε 40.945,6 εκατ. ευρώ αντιστοίχως. Επιπλέον, πιστώσεις αναλήψεων υποχρεώσεων ύψους 19,8 εκατ. ευρώ, όσον αφορά τη θέση 11 02 03 01, μεταφέρθηκαν από το αποθεματικό ανεβάζοντας έτσι τις συνολικές πιστώσεις ανάληψης υποχρεώσεων σε 40.896,3 εκατ. ευρώ. Η διαφορά μεταξύ πιστώσεων ανάληψης υποχρεώσεων και πιστώσεων πληρωμών οφείλεται στο γεγονός ότι χρησιμοποιούνται διαχωριζόμενες πιστώσεις για τις πληρωμές που διενεργούνται απευθείας από την Επιτροπή κυρίως για την προώθηση γεωργικών προϊόντων, για την χάραξη πολιτικής και για μέτρα συντονισμού στον τομέα της γεωργίας και για τα κτηνιατρικά και φυτοϋγειονομικά μέτρα.

Για τη γεωργική και την αγροτική ανάπτυξη (τομέας 05) οι κυριότερες δαπάνες αφορούν παρεμβάσεις στις γεωργικές αγορές, για τις οποίες προβλέπονταν πιστώσεις ανάληψης υποχρεώσεων ύψους 4.032,4 εκατ. ευρώ και άμεσες ενισχύσεις ύψους 36.832 εκατ. ευρώ. Επιπλέον, ο προϋπολογισμός του 2008 προέβλεπε πιστώσεις ανάληψης υποχρεώσεων ύψους 281,7 εκατ. ευρώ για κτηνιατρικά και φυτοϋγειονομικά μέτρα (τομέας 17) και 32,5 εκατ. ευρώ για μέτρα στις αγορές των προϊόντων αλιείας (τομέας 11).

Διορθωτικός προϋπολογισμός αριθ. 3/2008

Τον Ιούνιο του 2008 η Επιτροπή πρότεινε και η αρχή προϋπολογισμού δέχθηκε να γίνει προσαρμογή, μέσω του διορθωτικού προϋπολογισμού αριθ. 3/2008, των πιστώσεων ανάληψης υποχρεώσεων και των πιστώσεων πληρωμών του προϋπολογισμού του 2008 με συνέπεια να αυξηθούν οι πιστώσεις ανάληψης υποχρεώσεων κατά 130 εκατ. ευρώ και οι πιστώσεις πληρωμών κατά 63,95 εκατ. ευρώ για το κτηνιατρικό ταμείο επειγόντων περιστατικών στον τομέα 17-κτηνιατρικά και φυτοϋγειονομικά μέτρα, προκειμένου να χρηματοδοτηθεί το κόστος του επείγοντος εμβολιασμού για την καταπολέμηση του καταρροϊκού πυρετού των προβάτων σε διάφορα κράτη μέλη.

Ποσοστό του προϋπολογισμού του ΕΓΤΕ στον συνολικό προϋπολογισμό της ΕΕ

Το τελικό ποσοστό του προϋπολογισμού του ΕΓΤΕ (πιστώσεις ανάληψης υποχρεώσεων) στον συνολικό προϋπολογισμό της ΕΕ κατά την περίοδο 2002–2008 εμφανίζεται στο παράρτημα 2.

ΤΑΜΕΙΑΚΗ ΚΑΤΑΣΤΑΣΗ ΚΑΙ ΔΙΑΧΕΙΡΙΣΗ ΤΩΝ ΠΙΣΤΩΣΕΩΝ

Διαχείριση των πιστώσεων

Διαθέσιμες πιστώσεις για το οικονομικό έτος 2008:

Τμήμα δαπανών του προϋπολογισμού (1) | Πιστώσεις ανάληψης υποχρεώσεων | Πιστώσεις πληρωμών |

1. Αρχικές πιστώσεις για το ΕΓΤΕ (2) | 40.896.318.768 | 40.945.600.500 |

2. Διορθωτικός προϋπολογισμός | 130.000.000 | 63.950.000 |

3. Τελικές πιστώσεις για το ΕΓΤΕ εκ των οποίων: | 41.026.318.768 | 41.009.550.500 |

3α. Πιστώσεις από κοινού διαχείρισης (εκτός ΜΜΑΑ (3) ΕΕ 10) | 40.510.000.000 | 40.510.000.000 |

3β. Πιστώσεις άμεσων δαπανών (4) | 516.318.768 | 379.550.500 |

3γ. Πιστώσεις για ΜΜΑΑ ΕΕ 10 | 0 | 120.000.000 |

(1) Πιστώσεις που ενεγράφησαν στον προϋπολογισμό του 2008 λαμβανομένων υπόψη των εσόδων ειδικού προορισμού για το 2008 και των εσόδων ειδικού σκοπού που αναμένεται να μεταφερθούν από το 2007 στο 2008 σύμφωνα με το άρθρο 10 του κανονισμού του κανονισμού (ΕΚ) αριθ. 1605/2002. (2) Οι αρχικές πιστώσεις ανάληψης υποχρεώσεων περιλαμβάνουν το ποσό των 19.828.768 ευρώ που μεταφέρθηκαν από το αποθεματικό το οποίο αφορά τη θέση 11 02 03 01. (3) ΜΜΑΑ: μεταβατικά μέσα αγροτικής ανάπτυξης για την ΕΕ-10. (4) Το 80% των πιστώσεων ανάληψης υποχρεώσεων αφορά την ΓΔ SANCO. Το υπόλοιπο αφορά εξίσου την ΓΔ AGRI και την ΓΔ MARE. |

Εκτέλεση των διαθέσιμων πιστώσεων για το οικονομικό έτος 2008

Μέτρο | Εκτέλεση των πιστώσεων ανάληψης υποχρεώσεων | Εκτέλεση των πιστώσεων πληρωμών |

Από κοινού διαχείριση (εκτός ΜΜΑΑ ΕΕ-10)(1) | 42.958.379.420,35 | 42.958.379.420,35 |

Άμεσες δαπάνες | 506.917.349,70 | 288.467.538,09 |

ΜΜΑΑ ΕΕ-10 | 0,00 | 14.087.299,00 |

Σύνολο (συμπεριλαμβανομένου του ταμείου αναδιάρθρωσης στον τομέα της ζάχαρης) Ταμείο αναδιάρθρωσης στον τομέα της ζάχαρης Σύνολο (εκτός του ταμείου αναδιάρθρωσης στον τομέα της ζάχαρης) | 43.465.296.770,05 1.284.099.717,06 42.181.197.052,99 | 43.260.934.257,44 1.284.099.717,06 41.976.834.540,38 |

(1) Αναληφθέντα ποσά. Αναλήψεις υποχρεώσεων και πληρωμές μείον έσοδα ειδικού προορισμού: 38.803.889.878,22 ευρώ.

Για το οικονομικό έτος 2008 η εκτέλεση των πιστώσεων ανάληψης υποχρεώσεων ανήλθε σε 43.465.296.770,05 ευρώ και η εκτέλεση των πιστώσεων πληρωμών σε 43.260.934.257,44 ευρώ.

Αυτόματες μεταφορές πιστώσεων από το 2007

Μεταφορά από το 2007 στο 2008 | Αναλήψεις υποχρεώσεων | Αποδεσμεύσεις πιστώσεων | Πληρωμές | Ακυρωθείσες πιστώσεις |

Μεταφερθείσες πιστώσεις | 24 884 835.15 | 1 507 033.19 | 22 760 724.02 | 617 077.94 |

Οι αυτόματες μεταφορές από το 2007 στο 2008 αφορούσαν μόνο άμεσες δαπάνες για μη διαχωριζόμενες πιστώσεις. Όπως φαίνεται στον ανωτέρω πίνακα, μεταφέρθηκε ποσό 24,9 εκατ. ευρώ από το 2007 στο 2008. Το 2008 αποδεσμεύθηκε από τις μεταφερθείσες πιστώσεις το ποσό του 1,5 εκατ. ευρώ. Οι πληρωμές ανήλθαν σε 22,8 εκατ. ευρώ και οι ακυρωθείσες πιστώσεις ανήλθαν σε 0,6 εκατ. ευρώ.

Μηνιαίες πληρωμές

Μηνιαίες πληρωμές προς τα κράτη μέλη

Μηνιαίες προκαταβολές με βάση τις προβλεπόμενες δαπάνες

Ο κανονισμός (ΕΚ) αριθ. 1290/2005 του Συμβουλίου της 21ης Ιουνίου 2005 για την χρηματοδότηση της κοινής γεωργικής πολιτικής ορίζει στο άρθρο 15 ότι « οι μηνιαίες πληρωμές εκτελούνται από την Επιτροπή… για τις δαπάνες που χρησιμοποίησαν οι διαπιστευμένοι οργανισμοί πληρωμών των κρατών μελών στη διάρκεια του μήνα αναφοράς ». Οι μηνιαίες πληρωμές καταβάλλονται στο κράτος μέλος το αργότερο την τρίτη εργάσιμη ημέρα του μεθεπόμενου μήνα από εκείνον στη διάρκεια του οποίου πραγματοποιήθηκαν οι δαπάνες.

Οι μηνιαίες πληρωμές αποτελούν επιστροφή καθαρών δαπανών (μετά την αφαίρεση των εσόδων) οι οποίες έχουν ήδη εκτελεστεί και κοινοποιούνται μέσω των μηνιαίων δηλώσεων που διαβιβάζουν τα κράτη μέλη[5]. Η μηνιαία λογιστική καταχώρηση των δαπανών υπόκειται σε ελέγχους και διορθώσεις με βάση τη λεπτομερή δήλωση[6]. Οι τελικές πληρωμές γίνονται μετά τον έλεγχο που πραγματοποιείται κατά τα επόμενα οικονομικά έτη με βάση τις αποφάσεις εκκαθάρισης των λογαριασμών.

Οι πληρωμές που πραγματοποίησαν τα κράτη μέλη από τις 16.10.2007 μέχρι τις 15.10.2008 καλύφθηκαν από το σύστημα των προκαταβολών. Επιπλέον, η Επιτροπή πραγματοποίησε πληρωμές για περιορισμένο αριθμό μέτρων μέχρι τις 31.12.2008.

Για το οικονομικό έτος 2008 το συνολικό καθαρό ποσό των μηνιαίων πληρωμών ανήλθε σε 38.803.889.878,22.

Αποφάσεις σχετικά με τις μηνιαίες πληρωμές το 2008

Για το οικονομικό έτος 2008 η Επιτροπή εξέδωσε δώδεκα αποφάσεις σχετικά με τις μηνιαίες πληρωμές. Το Δεκέμβριο 2008 εξεδόθη μία ακόμη απόφαση χορήγησης προκαταβολής για την προσαρμογή αυτών που είχαν ήδη καταβληθεί με βάση το σύνολο των δαπανών που είχαν καταλογιστεί στο εν λόγω οικονομικό έτος. Περισσότερες πληροφορίες περιλαμβάνονται στο παράρτημα 4 του εγγράφου εργασίας που συνοδεύει την παρούσα έκθεση.

ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ 2008

Εισαγωγή

Το έτος 2008 όσον αφορά τη γεωργία χαρακτηρίστηκε από τις απότομες και μεγάλες μειώσεις των τιμών πολλών γεωργικών προϊόντων τόσο στην ΕΕ όσο και στις παγκόσμιες αγορές περί τα τέλη του οικονομικού έτους. Οι εν λόγω μειώσεις αφορούσαν κυρίως τα φυτικά και τα γαλακτοκομικά προϊόντα. Ο όγκος της συλλογικής παραγωγής φυτικών προϊόντων στην ΕΕ αυξήθηκε σημαντικά το 2008 σε σύγκριση με το 2007 σε αντίθεση με τη ζωική παραγωγή που παρουσίασε οριακή αύξηση . Αυτές οι εξελίξεις στις γεωργικές αγορές καθώς και άλλοι παράγοντες επηρέασαν το ύψος των δαπανών του ΕΓΤΕ και την χρήση των διαθέσιμων πιστώσεων σε ορισμένους τομείς του προϋπολογισμού.

Η συνολική απορρόφηση των πιστώσεων του προϋπολογισμού ανήλθε σε 42.181,2 εκατ. ευρώ (εκτός του ταμείου αναδιάρθρωσης στον τομέα της ζάχαρης). Όσον αφορά τη γεωργική και αγροτική ανάπτυξη (τομέας 05), οι δαπάνες για μέτρα στις γεωργικές αγορές ανήλθαν σε 4.159,3 εκατ. ευρώ και για άμεσες ενισχύσεις σε 37.568,6 εκατ. ευρώ, με τους δύο τομείς να υπερβαίνουν τις διαθέσιμες πιστώσεις του προϋπολογισμού. Οι δαπάνες αυτές χρηματοδοτήθηκαν από τις αρχικές πιστώσεις του προϋπολογισμού με την χρησιμοποίηση ολόκληρου του ποσού των εσόδων ειδικού προορισμού (ύψους 1.159,5 εκατ. ευρώ) που μεταφέρθηκε από το 2007 και μέρος των εσόδων ειδικού προορισμού που εισπράχθηκαν κατά το 2008 (τα οποία ανήλθαν σε 87,5 εκατ. ευρώ επί συνόλου 1.561,6 εκατ. ευρώ). Επιπλέον, το προαναφερόμενο συνολικό ποσό περιλαμβάνει τις πιστώσεις που αντιστοιχούν στα μέτρα για τις αγορές αλιευτικών προϊόντων (τομέας 11) ύψους 51,8 εκατ. ευρώ καθώς και αυτές που αντιστοιχούν στα κτηνιατρικά και φυτοϋγειονομικά μέτρα (τομέας 17) ύψους 407,8 εκατ. ευρώ. Περισσότερες πληροφορίες περιλαμβάνονται στο παράρτημα 3.

Σχόλια σχετικα με την εκτέλεση του προϋπολογισμού του ΕΓΤΕ για το 2008

Ακολουθεί σύντομο σχόλιο σχετικά με την χρήση των διαθέσιμων πιστώσεων του προϋπολογισμού κατά το 2008 όσον αφορά τον γεωργικό τομέα. Τα στοιχεία σχετικά με την εκτέλεση του προϋπολογισμού και τις διαφορές ανάμεσα στην εκτέλεση αυτή και στις πιστώσεις που περιελάμβανε ο αρχικός προϋπολογισμός καθώς και ο διορθωτικός προϋπολογισμός αριθ. 3/2008 περιλαμβάνονται στο παράρτημα 3.

Παρέμβαση στις γεωργικές αγορές

Οι αρχικές πιστώσεις που χορήγησε η αρμόδια για τον προϋπολογισμό αρχή ανέρχονταν σε 4.032,4 εκατ. ευρώ γι’ αυτό το κεφάλαιο, επειδή έλαβε υπόψη της τα έσοδα ειδικού προορισμού ύψους 467 εκατ. ευρώ. Οι πληρωμές ανήλθαν σε 4.159,3 εκατ. ευρώ. Σε αυτό το κεφάλαιο του προϋπολογισμού οι δαπάνες για τα οπωροκηπευτικά υπερέβησαν τις αρχικές τους πιστώσεις και καλύφθηκαν από τα έσοδα ειδικού προορισμού. Όσον αφορά το χοιρινό κρέας οι πραγματοποιηθείσες δαπάνες υπερέβησαν τις πιστώσεις του τομέα. Δεν απορροφήθηκαν όλες οι πιστώσεις για τους τομείς της ζάχαρης και του οίνου. Οι κυριότερες αιτίες όσον αφορά την απορρόφηση των πιστώσεων παρουσιάζονται συνοπτικά παρακάτω:

Ζάχαρη

Η υποαπορρόφηση των πιστώσεων του τομέα οφείλεται κυρίως στις χαμηλότερες δαπάνες για επιστροφές κατά την εξαγωγή λόγω του χαμηλότερου ποσοστού επιστροφών κατά την εξαγωγή γι’ αυτό το έτος εμπορίας και των χαμηλότερων από τις προβλεπόμενες πληρωμών για εκκρεμείς επιστροφές κατά την εξαγωγή.

Οπωροκηπευτικά

Στα επιχειρησιακά ταμεία για τις οργανώσεις παραγωγών η αρμόδια για τον προϋπολογισμό αρχή χορήγησε αρχικά πιστώσεις ύψους 105 εκατ. ευρώ, επειδή έλαβε υπόψη τις τα έσοδα των 467 εκατ. ευρώ που είχαν χορηγηθεί για την χρηματοδότηση αυτού του καθεστώτος. Οι δαπάνες που πραγματοποίησαν τα κράτη μέλη ανήλθαν σε 581,6 εκατ. ευρώ. Οι δαπάνες πέραν των αρχικών πιστώσεων του προϋπολογισμού καλύφθηκαν από το προαναφερόμενο ποσό των εσόδων ειδικού προορισμού και από την μεταφορά πιστώσεων ύψους 9,6 εκατ. ευρώ από άλλες θέσεις του προϋπολογισμού.

Προϊόντα αμπελουργικού τομέα

Η υποαπορρόφηση των πιστώσεων του τομέα αυτού οφείλεται στις χαμηλότερες δαπάνες που πραγματοποιήθηκαν κυρίως εξαιτίας της μικρότερης ποσότητας του αποσταχθέντος οίνου για τον τομέα της πόσιμης αλκοόλης και των μικρότερων εκτάσεων για τις οποίες κατεβλήθησαν ενισχύσεις αναδιάρθρωσης και μετατροπής αμπελώνων σε σύγκριση με την ποσότητα και τις εκτάσεις που είχαν ληφθεί ως βάση στον προϋπολογισμό του 2008.

Τομέας χοιρείου κρέατος

Η υπεραπορρόφηση των πιστώσεων του τομέα οφείλεται κυρίως στις δαπάνες που προέκυψαν από τα μέτρα τα οποία έλαβε η Επιτροπή, προκειμένου να αντιμετωπίσει τη δύσκολη κατάσταση στον τομέα κατά το δεύτερο εξάμηνο του 2007. Ειδικότερα, η Επιτροπή καθιέρωσε ενίσχυση για το καθεστώς ιδιωτικής αποθεματοποίησης και για τις επιστροφές κατά την εξαγωγή νωπού και κατεψυγμένου χοιρείου κρέατος προς όλους τους προορισμούς. Καμία πίστωση δεν προβλεπόταν στον προϋπολογισμό του 2008 γι’ αυτά τα καθεστώτα και οι δαπάνες που προέκυψαν καλύφθηκαν εν μέρει από τα έσοδα που διετέθησαν για τα μέτρα παρέμβασης στην αγορά και εν μέρει από τη μεταφορά πιστώσεων από άλλες θέσεις του προϋπολογισμού.

Άμεσες ενισχύσεις

Οι αρχικές πιστώσεις που είχε χορηγήσει η αρμόδια για τον προϋπολογισμό αρχή γι’ αυτό το κεφάλαιο ανέρχονταν σε 36.832 εκατ. ευρώ. Οι πραγματοποιηθείσες δαπάνες όσον αφορά αυτό τον τομέα ανήλθαν σε 37.568,6 εκατ. ευρώ.

Το 75% περίπου αυτών των δαπανών αφορούσαν το καθεστώς ενιαίας ενίσχυσης (ΚΕΕ). Για το καθεστώς αυτό η αρμόδια για τον προϋπολογισμό αρχή είχε ήδη χορηγήσει πιστώσεις ύψους 27.220 εκατ. ευρώ, επειδή έλαβε υπόψη της τα έσοδα που διετέθησαν γι’ αυτό τον σκοπό, τα οποία ανήλθαν σε 1.470 εκατ. ευρώ. Κατά συνέπεια το σύνολο των πιστώσεων που διετέθησαν για την χρηματοδότηση του ΚΕΕ ανήλθε σε 28.690 εκατ. ευρώ. Οι δαπάνες που πραγματοποίησαν τα κράτη μέλη ανήλθαν σε 28.233,8 εκατ. ευρώ. Το μέρος αυτών των δαπανών (1.013,8 εκατ. ευρώ), που δεν καλύφθηκε από τις χορηγηθείσες πιστώσεις, καλύφθηκε από μεταφορές από τα έσοδα που διετέθησαν για το καθεστώς αυτό.

ΣΧΟΛΙΑ ΣΧΕΤΙΚΑ ΜΕ ΤΗΝ ΧΡΗΣΙΜΟΠΟΙΗΣΗ ΤΩΝ ΕΣΟΔΩΝ ΕΙΔΙΚΟΥ ΠΡΟΟΡΙΣΜΟΥ

Έσοδα ειδικού προορισμού του ΕΓΤΕ

Τα έσοδα ειδικού προορισμού που μεταφέρθηκαν από το 2007 στο 2008 ανήλθαν σε 1.159,5 εκατ. ευρώ και χρησιμοποιήθηκαν εξ ολοκλήρου για την χρηματοδότηση των δαπανών του οικονομικού έτους 2008 σύμφωνα με το άρθρο 10 του δημοσιονομικού κανονισμού. Το ποσό αυτό κάλυψε δαπάνες ύψους 362,7 εκατ. ευρώ των επιχειρησιακών ταμείων για τις οργανώσεις παραγωγών και 796,9 εκατ. ευρώ για άμεσες ενισχύσεις. Περισσότερες πληροφορίες περιλαμβάνονται στο παράρτημα 4.

Όσον αφορά τα έσοδα ειδικού προορισμού που εισπράχθηκαν κατά το 2008, το παράρτημα 4 δείχνει ότι τα έσοδα αυτά ανήλθαν σε 1.561,6 εκατ. ευρώ και προήλθαν από:

- τις διορθώσεις στο πλαίσιο της διαδικασίας εκκαθάρισης συμμόρφωσης, οι οποίες ανήλθαν σε 984,6 εκατ. ευρώ και ήταν υψηλότερες από τις αρχικά αναμενόμενες που ανέρχονταν σε 500 εκατ. ευρώ, εξ αιτίας 2 πρόσφατων αποφάσεων εκκαθάρισης συμμόρφωσης που ελήφθησαν κατά τη διάρκεια αυτού του έτους·

- τα έσοδα από παρατυπίες τα οποία ανήλθαν σε 356,1 εκατ. ευρώ και ήταν υψηλότερα από τα αρχικά αναμενόμενα (80 εκατ. ευρώ). Επρόκειτο για μία έκτακτη περίσταση, εξ αιτίας των ειδικών διορθώσεων που επέβαλαν τα κράτη μέλη σε σχέση με τις παρατυπίες που εκκρεμούσαν για μεγάλο διάστημα στους λογαριασμούς των οργανισμών πληρωμών·

- τις εισπράξεις των εισφορών γάλακτος οι οποίες ανήλθαν σε 220,9 εκατ. ευρώ.

Προσωρινά ποσά αναδιάρθρωσης στον τομέα της ζάχαρης

Σε αντίθεση με το αρχικά εκτιμηθέν ποσό ύψους 530 εκατ. ευρώ, τα έσοδα ειδικού προορισμού που μεταφέρθηκαν τελικά από το 2007 στο 2008 ανήλθαν σε 735,8 εκατ. ευρώ, επειδή τα κράτη μέλη χορήγησαν ενισχύσεις διαφοροποίησης και πρόσθετες ενισχύσεις οι οποίες ήταν μικρότερες από τις αρχικά αναμενόμενες. Μετά την καταβολή όλων των ενισχύσεων προς τους δικαιούχους του ταμείου αναδιάρθρωσης στον τομέα της ζάχαρης, τα προσωρινά ποσά αναδιάρθρωσης παρουσίαζαν υπόλοιπο 2.044,6 εκατ. ευρώ, το οποίο μεταφέρθηκε στο 2009. Περισσότερες πληροφορίες περιλαμβάνονται στο παράρτημα 4.

ΣΧΟΛΙΑ ΣΧΕΤΙΚΑ ΜΕ ΤΗΝ ΑΠΟΡΡΟΦΗΣΗ ΤΩΝ ΠΙΣΤΩΣΕΩΝ ΤΟΥ ΤΑΜΕΙΟΥ ΑΝΑΔΙΑΡΘΡΩΣΗΣ ΣΤΟΝ ΤΟΜΕΑ ΤΗΣ ΖΑΧΑΡΗΣ

Οι συνολικές ενισχύσεις που χορήγησαν τα κράτη μέλη για την αναδιάρθρωση των βιομηχανιών ζάχαρης, για τη διαφοροποίηση και για το ραφινάρισμα της ζάχαρης ανήλθαν σε 1.284 εκατ. ευρώ. Οι ενισχύσεις αυτές καλύφθηκαν από τα προαναφερόμενα έσοδα που προέκυψαν από τα προσωρινά ποσά αναδιάρθρωσης. Ειδικότερα, όσον αφορά αυτές τις ενισχύσεις, το ποσό των 735,8 εκατ. ευρώ καλύφθηκε από τα έσοδα ειδικού προορισμού που μεταφέρθηκαν από το 2007, ενώ το υπόλοιπο των 548,3 εκατ. ευρώ καλύφθηκε από τα έσοδα ειδικού προορισμού που εισέπραξαν τα κράτη μέλη και κατέβαλαν στον προϋπολογισμό του 2008.

ΚΑΤΑΝΟΜΗ ΑΝΑ ΤΥΠΟ ΔΑΠΑΝΩΝ

Οι συνολικές δαπάνες του ΕΓΤΕ ανέρχονται σε 42.181,2 εκατ. ευρώ (εκτός του ταμείου αναδιάρθρωσης στον τομέα της ζάχαρης). Στη συνέχεια εμφανίζεται η κατανομή αυτών των δαπανών στις σημαντικότερες κατηγορίες μαζί με το ποσοστό που αντιπροσωπεύουν στις συνολικές δαπάνες του ΕΓΤΕ όσον αφορά το 2008:

Επιστροφές κατά την εξαγωγή

Οι δαπάνες για τις επιστροφές κατά την εξαγωγή ανήλθαν στα 925,4 εκατ. ευρώ, δηλ. στο 2,19% του συνόλου.

Άμεσες ενισχύσεις

Οι δαπάνες γι’ αυτή την κατηγορία ανήλθαν στα 37.568,6 εκατ. ευρώ, δηλ. σε ποσοστό 89,06% του συνόλου.

Αποθεματοποίηση

Οι δαπάνες αποθεματοποίησης ανήλθαν στα 147,9 εκατ. ευρώ, δηλ. σε ποσοστό 0,35% του συνόλου. Τα κυριότερα προϊόντα ήταν τα σιτηρά, τα προϊόντα του αμπελοοινικού τομέα, τα γαλακτοκομικά προϊόντα, το χοιρινό κρέας, τα αυγά και το κρέας των πουλερικών.

Άλλα μέτρα

Οι λοιπές δαπάνες παρέμβασης ανήλθαν σε 3.553,3 εκατ. ευρώ, ήτοι ποσοστό 8,42% του συνόλου των δαπανών του συγκεκριμένου οικονομικού έτους. Η κατηγορία αυτή καλύπτει τις δαπάνες που δεν κατατάσσονται στις προηγούμενες κατηγορίες.

Αγροτική ανάπτυξη

Καμιά πίστωση δεν προέβλεπε ο προϋπολογισμός του 2008 για το τμήμα Εγγυήσεων του πρώην ΕΓΤΠΕ[7]. Ταυτόχρονα τα κράτη μέλη δήλωσαν ανακτήσεις προκαταβολών οι οποίες ανέρχονταν σε -14,1 εκατ. ευρώ.

Η εξέλιξη αυτής της κατανομής των δαπανών όσον αφορά την περίοδο 2003-2008 εμφανίζεται στο παράρτημα 6.

[pic]

[pic]

[pic][pic]

[pic]

[pic]

[pic]

[1] Η διαδικασία αυτή παρουσιάζεται στο παράρτημα 1.

[2] Τα ποσά αυτά δεν εγγράφονται στις γραμμές του προϋπολογισμού για τα έσοδα (άρθρο 670 για τα έσοδα ειδικού προορισμού του ΕΓΤΕ) αλλά αναφέρονται στα σχόλια του προϋπολογισμού για τα εν λόγω άρθρα.

[3] ΕΕ L 209 της 11.8.2005, σ. 1.

[4] Τα ποσά αυτά δεν εγγράφονται στις γραμμές του προϋπολογισμού για τα έσοδα(άρθρο 680 για τα έσοδα ειδικού προορισμού του ΕΓΤΕ) αλλά αναφέρονται στα σχόλια του προϋπολογισμού για τα εν λόγω άρθρα.

[5] Αυτές οι μηνιαίες δηλώσεις δαπανών διαβιβάζονται από τα κράτη μέλη μαζί με τη δήλωση στις 10 του μήνα N+1.

[6] Αυτές οι μηνιαίες δηλώσεις δαπανών διαβιβάζονται από τα κράτη μέλη μαζί με τη δήλωση στις 20 του μήνα N+1.

[7] ΕΓΤΠΕ : Ευρωπαϊκό Γεωργικό Ταμείο Προσανατολισμού και Εγγυήσεων.